1.

Următoarele paragrafe: „Indicația geografică protejată «Limone Femminello del Gargano» este rezervată cultivarilor de lămâi, numiți «nostrani» sau locali, adică tipurilor stabilizate ale soiului Femminello Comune, care se împart, din punct de vedere istoric și comercial, în următoarele categorii: 1. Lămâia cu coaja fină (Citrus limonium tenue Riss.), denumită și «Lustrino». Peduncul de grosime și lungime medie, formă a fructului sferoidală, coajă de culoare galben deschis, deosebit de netedă și foarte fină. Diametrul ecuatorial de minimum 50 mm, greutatea de minimum 80 g. Flavedo bogat în uleiuri esențiale, cu parfumuri foarte intense; între 8 și 11 segmente în fiecare fruct. Pulpă și suc de culoare galben-lămâie, cu puțini sâmburi; suc minimum 35 % din greutatea fructului și aciditate de peste 3,5 g/100 ml. 2. Lămâia alungită (C. limonium obhmgum Riss.), cunoscută sub denumirea «Fusillo». Peduncul de grosime și lungime medie; formă a fructului eliptică; dimensiuni medii până la mari, diametrul ecuatorial de minimum 60 mm, greutate de minimum 100 g; coajă de culoare galben-lămâie intensă, de grosime medie, netedă în proporții variabile. Flavedo bogat în uleiuri esențiale, cu parfumuri foarte intense; între 8 și 11 segmente în fiecare fruct. Pulpă și suc de culoare galben-lămâie; suc minimum 30 % din greutatea fructului și aciditate de peste 3,5 g/100 ml.” se modifică după cum urmează: „Indicația geografică protejată «Limone Femminello del Gargano» este rezervată cultivarului cultivat în mod tradițional, și mai precis, tipurilor care aparțin grupului «Femminello Comune», cunoscute la nivel local drept «Limone Nostrale». «Limone Femminello del Gargano» variază în ceea ce privește forma, dimensiunile și greutatea, în funcție de diferitele perioade de înflorire corespunzătoare primăverii, verii și toamnei. Formele variază de la tipic elipsoidale/alungite, la ovoidale sau, în general, globulare, cu un umbon mai proeminent în cazul fructelor de iarnă. Diametrul ecuatorial este de minimum 50 mm, greutatea de minimum 80 g, iar coaja are o culoare galben-lămâie strălucitoare. Flavedoul este consistent și foarte bogat în uleiuri esențiale, cu parfumuri foarte intense; fiecare fruct prezintă între 8 și 11 segmente. Pulpa este foarte zemoasă, iar sucul are o culoare galben-verzuie (suc minimum 30 % din greutatea fructului) și o aciditate de peste 3,5 g/100 ml.” Am efectuat o sinteză a descrierii fructului „Limone Femminello del Gargano”, eliminând trimiterile la cele două tipologii, „Lămâia cu coaja fină” și „Lămâia alungită”. La redactarea caietului de sarcini în vigoare, s-a efectuat o diferențiere a cultivarului, prin intermediul unor detalii botanice care redefineau cele două denumiri științifice clasice, depășite în prezent întrucât avem de a face cu forme diferite, rezultate din diversele înfloriri ale cultivarului existent în regiunea Gargano, care aparține categoriei „Femminello comune”. Tipurile cu coaja fină și cu forma globulară (denumite „Citron lustrino” în caietul de sarcini în vigoare) sunt fructele care rezultă din a treia și a patra înflorire, având diametrul ecuatorial, greutatea și conținutul de suc diferite de cele ale tipului alungit, care caracterizează majoritatea fructelor rezultate din a doua înflorire. Prin urmare, acest nou articol are drept scop simplificarea conținutului și precizarea faptului că forma, dimensiunile și greutatea lămâilor variază în funcție de diferitele perioade de înflorire, stabilind o singură valoare minimă pentru diametrul ecuatorial, greutate și conținutul de suc.